[Eugenius Episcopus, servus servorum Dei, dilectis filiis Petro Cluniacensi Abbati, ejusque fratribus tam præsentibus quàm futuris, regularem vitam professis in perpetuum. Quæ ab Ecclesiæ Dei fidelibus, pro animarum suarum salute, ad Religiosorum sustentationem rationabili providentia statuuntur, in sua volumus stabilitate persistere; et ne pravorum hominum valeant imposterum refragatione turbari, congrua nos convenit sollicitudine providere. Sicut per scriptum nobilis viri Guillelmi Matisconensis Comitis, quod nostro conspectui obtulistis, ejusdem sigillo impressum, agnovimus; idem Vvillelmus Comes, partim dono pro animæ suæ et parentum suorum salute, partim venditione possessionem quamdam cum suis appendiciis in burgo Ledonis, quæ vulgò Baerna Monteria vocatur, quæ erat Haimonis Ledonensis præpositi, et Burgensem quemdam ejusdem possessionis custodem (data ei concorditer in Concambio alia Baerna Monteria) vobis, vestrisque successoribus in perpetuum liberè habendam concessit. Vos verò pro tanto beneficio sexdecim millia solidorum Cluniacensis monetæ, et quatuor mulas ei dedistis. Cui nimirum donationi et venditioni Pontia Comitissa uxor ipsius Comitis, Stephanus et Girardus filii eorum, præfatus Haimo præpositus, mater ejus et fratres, Gualterius vice-Comes Frontoniaci, et omnes alii, qui in ea possessione aliquid juris videbantur habere, assensum communiter præbuerunt. Quod, ut firmiori stabilitate subnixum consisteret, ipse quoque Vvillelmus Comes, et præfata uxor ejus, et filii, et omnes alii supradicti juramento firmarunt; eo videlicet tenore, quod hujus concessionis in perpetuum bona fide auctores et defensores existerent: si quis verò calumniam facere aut damnum inferre tentaverit, ipsi pro posse suo concessionem ipsam per omnia tuebuntur. Proceres quoque terræ ejusdem Comitis, Hugo videlicet de Berziaco, Henricus Grossus, et Joceranus frater ejus, Guillelmus de Neblens, Paganus de Classiaco, Bernardus Paganus, Mayolus Rabutinus, et Stephanus de Balsinens juraverunt quod si prædicta pactio non teneretur, aut aliquo casu infringeretur, commoniti à fratribus Cluniacensibus Matisconam venirent, et ibidem obsides manerent, donec re pacificata, cum licentia Abbatis Clun. redirent. Guido insuper de Munet, Guillelmus Joret, Guido de Laisiaco, et plures alii, qui in scripto prædicti Comitis continentur, in Burgum Ledonis se obsides venturos, quemadmodum alii supradicti nihilominus juraverunt. Hanc itaque donationem, seu venditionem, dilecti in Domino filii, vobis vestrisque successoribus, et per vos Cluniacensi Monasterio, in quo divino mancipati estis obsequio, auctoritate Apostolica confirmamus, et futuris perpetuò temporibus ratam manere decernimus. Prohibentes, ut nulli omninò hominum liceat Cluniacense Monasterium super eadem possessione temerè perturbare, aut aliquibus molestiis fatigare; sed integra, et ab omni in petitione libera conservetur eorum, pro quorum gubernatione et sustentatione concessa est, usibus omnimodis profutura. Si qua igitur in futurum Ecclesiastica sæcularisve persona hanc nostræ confirmationis paginam sciens, contra eam temerè venire tentaverit, secundò, tertióve commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et à sacratissimo ac sanguine Dei et Domini Redemptoris nostri Jesu Christi aliena fiat, atque in extremo examine districtæ ultioni subjaccat. Conservantibus autem sit pax Domini nostri Jesu Christi, quatenus et hîc fructum bonæ actionis percipiant, et apud districtum judicem præmia æternæ pacis inveniant. Amen. Ego EUGENIUS Catholicæ Ecclesiæ Episcopus. Ego Albericus Ostiensis Episcopus. Ego Imarus Tusculanus Episcopus. Ego Hubaldus Presbyter Cardinalis tit. SS. Joannis et Pauli. Ego Guido Presbyter Card. tit. S. Laurentii et Damasi. Ego Hugo Presbyter Cardinalis in Lucina. Ego Aribertus Presbyter Card. tit. S. Anastasiæ. Ego Julius Presbyter Card. tit. S. Marcelli. Ego Guido Presbyter Card. tit. Pastoris. Ego Jordanus Presbyter Card. tit. sanctæ Susannæ. Ego Otto Presbyt. Card. S. Georgii ad velum aureum. Ego Joannes Paparo Diaconus Card. S. Adriani. Ego Gregorius Diaconus Card. S. Angeli. Ego Joannes Diaconus Card. S. Mariæ novæ. Ego Guido Diaconus Card. S. Mariæ in Porticu. Ego Hyacintus Diac. Card. S. Mariæ in Cosmedin. Datum Altisiodori per manum Guidonis S. R. Ecclesiæ Diaconi Cardinalis et Cancellarii, VIII. Kalendas Septembris, Indictione X. Incarnat. Dominicæ anno M. C. XLVII. Pontificatus Domni Eugenii tertii Papæ anno III.]